b"\n_START_ARTICLE_\nEl Vent\xc3\xb3s\n_START_SECTION_\nDescripci\xc3\xb3\n_START_PARAGRAPH_\n\xc3\x89s un gran casal de planta rectangular, amb teulat a dues aig\xc3\xbces i els vessants vers les fa\xc3\xa7anes principals. Fou bastit amb carreus ben treballats als angles i obertures de la casa, i m\xc3\xa9s grollers a la resta dels murs. Disposa de planta baixa, la planta noble, i en algun sector un tercer pis destinat igualment a habitaci\xc3\xb3. La llinda d'una finestra ens d\xc3\xb3na una data: 1634, no se sap si de construcci\xc3\xb3 o de reforma de la casa._NEWLINE_Destaca el trull. A la planta baixa del mas hi havia dues sales destinades a la producci\xc3\xb3 d'oli. Es conserven dues grans piques de pedra, per on lliscava l'oli, la pedra plana d'uns 95 cm de di\xc3\xa0metre i diverses pedres de moldre.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens de poblaci\xc3\xb3 de la vall de Sant Mart\xc3\xad s\xc3\xb3n incerts. Hipot\xc3\xa8ticament era creuada per un cam\xc3\xad prehist\xc3\xb2ric, i despr\xc3\xa9s grec i rom\xc3\xa0, que comunicava Emporium amb la Vall de Bas. Documentalment la primera not\xc3\xadcia \xc3\xa9s la de la consagraci\xc3\xb3 de l'esgl\xc3\xa9sia de Sant Mart\xc3\xad (989). Dins aquesta vall hi ha grans casals espl\xc3\xa8ndids, que ni amb la minva de l'agricultura han estat deshabitats, com Les Feixes, Can Sala, El Vent\xc3\xb3s, etc, que evoquen les primeres pairalies dels temps baronials. Altres masos, com La Boixeda, El Cam\xc3\xb3, Camprodon, o Can Bucs, foren bastits o ampliats en els segles XVII-XVIII, coincidint amb la prosperitat del camps catal\xc3\xa0._NEWLINE_A la vall de Santa Pau s'hi han trobat antics trulls d'oli. Algun, com el del Mas Esparregueres en molt bon estat de conservaci\xc3\xb3 o el del Puig (vall dels Arcs) encara que d'aquest nom\xc3\xa9s es conserva la pedra plana."